Татарстанлы 1,5 яшьлек кызын сарайда төнгә 30 градуслы салкында калдырган

	Алексеевск районында яшәүче 22 яшьлек хатын баласын үтерүдә шикләнелә. "Матбугат.ру"га билгеле булганча, ул 1,5 яшьлек кызын сарайда 30 градуслы суыкта төнгә калдыра. 	 Тикшерү версиясе буенча, 2021 елның 13 гыйнварында шикләнелүче әнисенең өйдәше белән эчкән. Аннары 1,5 һәм 4 яшьлек балаларны ала һәм ягып җылытылмый торган сарайга илтә. Соңрак ул олы баланы өенә озата, ә кече кыз сарайда кала. Баланы иртән эштән кайткач шикләнелүче хатынның әнисе күреп ала, дип хәбәр итә Республика Тикшерү комитеты матбугат хезмәте. Ике бала да өшегән, дип билгеләп үтәләр ТР буенча Тикшерү идарәсендә. Өлкәненә кирәкле ярдәм күрсәтелеп,кечкенәсе авыр җәрәхәтләр белән хастаханәгә урнаштырылган. Тикшерү шикләнелүче хатынны кулга алуны таләп итәргә ниятли. Фото: пиксабай 
	---	
Матбугат.ру

	№ --- | 13.01.2021	


